《答王君》
明代·杨循吉

王君悯我将南归，赠我以诗兼以酒。
忽言我实无所病，托以图归诒朋友。
谓君知我不易逢，乃此相疑一向否。
君以我乐山林耶，我非忘世爱陇亩。
衙门晨入酉始出，力不能支空叹愀。
上章得请诚幸甚，向天再拜头屡叩。
小臣蒙擢布衣内，第以进士恩太厚。
仪曹四月百无补，空食廪禄颜可丑。
不因抱病无奈何，岂敢飘然去官守。
君言我意在为文，妄欲求闲营不朽。
人生奇伟在事业，自局儒酸亦何有。
我今且去君亦行，凄风枯林月当九。
君有高幢盛仆马，我有空车载鸡狗。
出城分路两不同，一就官途一林薮。
恐君谓我非病归，不惜叨叨为君剖。

作者简介：（1458—1546）明苏州府吴县人，字君谦。成化二十年进士。授礼部主事。好读书，每得意则手舞足蹈，不能自禁，人称“颠主事”。以多病，致仕居支硎山下，课读经史。性狷介，胸襟狭隘，好持人短长。武宗南巡至南京，召赋《打虎曲》称旨，令改武人装，随从左右，常使为乐府、小令，以俳优待之。循吉以为耻而辞归。晚年落寞，更坚癖自好。有《松筹堂集》及杂著多种。